અમદાવાદ આવ્યા ત્યારે નટરાજમાં ‘લમ્હેં’ આવ્યું હતું અને રિલીઝ થયાના અમુક જ દિવસોમાં એની માઉથ પબ્લિસિટી અત્યંત નેગેટિવ થઇ ચુકી હતી. હજી કોલેજમાં હતો એટલે દર સોમવારે અઠવાડિયા માટે 10 રૂપિયા જેટલી માતબર પોકેટમની મળતી એમાં 7 રૂપિયામાં બાલ્કનીની ટિકિટ કેમની પોસાય? (4 રૂપિયાના અપર ક્લાસમાં કે પછી અઢી રૂપિયાના લોઅર ક્લાસમાં બેસીને અમિતાભ કે શ્રીદેવીને જોવા વો હમારી શાન કે ખિલાફ હતું) એટલે પછી ગૃહમંત્રી (મમ્મી) અને વડાપ્રધાન (પપ્પા) બંનેને કોઈક રીતે (મૂળ કારણ અત્યારે યાદ નથી આવતું પણ શ્રીદેવીને ગમેતેમ જોવીજ છે એ કારણ અત્યારે પુરતું છે) પટાવ્યા અને એમની સાથેજ થિયેટરમાં લમ્હેં જોયું. કદાચ લમ્હેં બાદ જ ધીરેધીરે શ્રીદેવી ટોચ પરથી નીચે આવવા લાગી અને એ સમયે માધુરી દિક્ષિત તેની એકમાત્ર પ્રતિસ્પર્ધી ગણાતી જેની લોકપ્રિયતા વધવા લાગી હતી.